รัฐมนตรีว่าการกระทรวงแรงงาน นัดประชุมผู้บริหารกระทรวงเป็นวาระเร่งด่วนบ่ายนี้ หลังสหรัฐอเมริกามีคำสั่งระงับสิทธิพิเศษทางภาษีศุลกากร
รัฐมนตรีว่าการกระทรวงแรงงาน นัดประชุมผู้บริหารกระทรวงเป็นวาระเร่งด่วนบ่ายนี้ หลังสหรัฐอเมริกามีคำสั่งระงับสิทธิพิเศษทางภาษีศุลกากร หม่อมราชวงศ์ จัตุมงคล โสณกุล รัฐมนตรีว่าการกระทรวงแรงงาน เรียกประชุมผู้บริหารกระทรวงแรงงาน เป็นวาระเร่งด่วนในวันนี้ 27 ตุลาคม 2562 เวลา 14.00 น. ที่ห้องประชุมชั้น 6 อาคารกระทรวงแรงงาน โดยมีวาะระหารือเป็นพิเศษ จากกรณีที่สหรัฐอเมริกามีคำสั่งระงับข้อตกลงตามมาตรการสิทธิพิเศษทางภาษีศุลกากร (จีเอสพี) กับสินค้าบางชนิดที่นำเข้าจากประเทศไทยเป็นการชั่วคราว โดยอ้างว่าไทยไม่สามารถยกระดับสิทธิแรงงานให้เทียบเท่ามาตรฐานสากล การประชุมดังกล่าวเบื้องต้นจะเป็นการหารือเพื่อเก็บรายละเอียดที่เกี่ยวข้องนำมาวิเคราะห์หาสาเหตุที่แท้จริงเพื่อหาแนวทางแก้ไขก่อนที่คำสั่งดังกล่าวจะมีผลบังคับใช้ในอีก 6 เดือน นอกจากนี้ มีการตั้งข้อสังเกตว่าจะเกี่ยวข้องกับประเด็นที่ไทยแบน 3 สารเคมีกำจัดศัตรูพืชหรือไม่นั้น คาดว่าจะเป็นหนึ่งในประเด็นของที่ประชุมที่จะนำมาหารือด้วย